## Odluka i Rješenje Ustavnog suda Republike Hrvatske broj: U-II-674/1997 od 14. siječnja 1998.

### NN 7/1998 (23.1.1998.), Odluka i Rješenje Ustavnog suda Republike Hrvatske broj: U-II-674/1997 od 14. siječnja 1998.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, mr. Vojislav Kučeković,
Jurica Malčić, mr. Hrvoje Momčinović, Ivan Marijan Severinac i Mladen Žuvela,
odlučujući o prijedlogu Pere Cvjetovića, Andre Vlahušića i Vedrana Kraljevića
iz Dubrovnika, koje zastupa Slavica Rozić, odvjetnica iz Dubrovnika, na
sjednici održanoj dana 14. siječnja 1998. godine, donio je

## **ODLUKU**

Pokreće se postupak za ocjenu suglasnosti sa zakonom Odluke o izmjeni
Poslovnika Skupštine Dubrovačko-neretvanske županije, koju je odluku donijela
Skupština Dubrovačko-neretvanske županije na konstituirajućoj sjednici,
održanoj 17. svibnja 1997. godine, te se ova Odluka ukida.

### **RJEŠENJE**

1. Odbacuje se prijedlog za pokretanje postupka za ocjenu suglasnosti
s Ustavom i zakonom konstituiranja Skupštine Dubrovačko neretvanske županije,
koje je izvršeno 17. svibnja 1997. godine, te odluka iste Skupštine o izboru
predsjednika i potpredsjednika Skupštine Dubrovačko neretvanske županije,
te o izboru župana i podžupana Dubrovačko-neretvanske županije.

2. Ne prihvaća se prijedlog da se privremeno obustave od izvršenja odluke
Skupštine Dubrovačko-neretvanske županije navedene u ovoj odluci i rješenju.

3. Ova odluka i rješenje objavit će se u "Narodnim novinama" i "Službenom
glasniku" Dubrovačko-neretvanske županije.

O b r a z l o ž e n j e

Pero Cvjetović, Andro Vlahušić i Vedran Kraljević predložili su ovom
Sudu da pokrene postupak za ocjenu suglasnosti s Ustavom i zakonom odluka
Skupštine Dubrovačko neretvanske županije, koje su navedene u izreci ove
odluke i rješenja, uz tvrdnju da je i konstituiranje Skupštine Dubrovačko-neretvanske
županije izvršeno nezakonito.

Svoj prijedlog podnositelji obrazlažu navodima da je sjednica sazvana
po Vladi Republike Hrvatske, ali da sjednici nije predsjedavao dobno najstariji
vijećnik, već je prema odluci Vlade Republike Hrvatske sjednicu otvorio
i njome predsjedavao Ivica Martić, pročelnik Ureda župana. Ovo da je protivno
odredbama članka 3. Poslovnika Skupštine Dubrovačko-neretvanske županije.
Prije samog čina konstituiranja da je izmijenjen dnevni red Skupštine na
način da je u isti uvrštena i točka dnevnog reda "Izmjena Poslovnika Skupštine".
Izmjena dnevnog reda je izglasana većinom glasova vijećnika te potom donesena
odluka o izmjeni Poslovnika o radu Skupštine Dubrovačko-neretvanske županije,
kojom je izmijenjena odredba članka 7. Poslovnika o radu Skupštine na taj
način da se o izboru predsjednika i potpredsjednika Skupštine glasuje javno.
Istodobno da nisu izmijenjene odredbe članka 19. Statuta Dubrovačko-neretvanske
županije, prema kojim odredbama o izboru predsjednika Skupštine glasuje
se tajno, ukoliko ima više kandidata. Zbog izvršene izmjene Poslovnika,
a i načina vođenja sjednice te utvrđivanja dnevnog reda da je i samo konstituiranje
Skupštine Dubrovačko-neretvanske županije bilo izvršeno nezakonito. U prijedlogu
se naglašava da su odluke donesene na konstituirajućoj sjednici Skupštine
Dubrovačko-neretvanske županije o izmjeni Poslovnika, o izboru predsjednika
i potpredsjednika Skupštine te o izboru župana i podžupana Dubrovačko-neretvanske
županije u nesuglasju s odredbama članka 131. stavka 3. Ustava Republike
Hrvatske, članka 74. Zakona o lokalnoj samoupravi i upravi ("Narodne novine",
br. 90/92, 94/93 i 117/93) te i odredbama članaka 16., 19. i 26. Statuta
Dubrovačko neretvanske županije. Predložena je i privremena obustava odluka
navedenih u izreci ove odluke i rješenja.

U tijeku ovog ustavnosudskog postupka, zatražen je odgovor Skupštine
Dubrovačko-neretvanske županije, pribavljen je zapisnik sjednice Skupštine
Dubrovačko-neretvanske županije, održane 17. svibnja 1997., Statut i Poslovnik
iste Skupštine te stručno mišljenje Ministarstva uprave. Održana je i savjetodavna
rasprava sa stručnjacima i znanstvenicima.

Konstituirajuća sjednica Dubrovačko-neretvanske županije održana je
17. svibnja 1997. godine, po sazivu Vlade Republike Hrvatske. Po odluci
o sazivu, sjednicu je otvorio i njom predsjedavao, do verifikacije mandata
vijećnika i utvrđivanja najstarijeg vijećnika, pročelnik Ureda župana.
Dopunjen je dnevni red, predložen po Vladi Republike Hrvatske, uvrštavanjem
u isti prijedlog za izmjenu Poslovnika Skupštine Dubrovačko-neretvanske
županije te izborom župana i podžupana.

Odluka o izmjeni Poslovnika je donesena. Izmjene se sastoje u izmjenama
članka 7., iz kojih je brisano da se predsjednik i potpredsjednici Skupštine
biraju tajnim glasovanjem. Brisane su, nadalje, iz odredbi članka 10. odredbe
o izboru župana i podžupana tajnim glasovanjem, ukoliko ima više kandidata
za ove dužnosti. Brisane su iz Poslovnika i odredbe koje propisuju način
tajnog glasovanja (članci 87., 88., 89. i 90.).

Na istoj konstituirajućoj sjednici izabrani su predsjednik i potpredsjednici
Skupštine Dubrovačko-neretvanske županije te župan i podžupan Dubrovačko-neretvanske
županije.

Prijedlog je djelomice osnovan, dijelom je nedopušten.

Vlada Republike Hrvatske je, temeljem odredbe članka 39. stavka 3. Zakona
o izmjenama i dopunama Zakona o izborima članova predstavničkih tijela
jedinica lokalne samouprave i jedinica lokalne uprave i samouprave ("Narodne
novine", br. 39/96), svojom odlukom od 12. svibnja 1997. godine, sazvala
konstituirajuću sjednicu Skupštine Dubrovačko-neretvanske županije. Ovom
odlukom utvrđen je dnevni red, kao i da do određivanja najstarijeg člana
Županijske skupštine sjednici predsjedava pročelnik Ureda župana, a u slučaju
njegove spriječenosti osoba koju će odrediti Vlada Republike Hrvatske.

Vlada Republike Hrvatske obavlja izvršnu vlast u Republici Hrvatskoj u
skladu s Ustavom i zakonom (članak 107. Ustava). U obavljanju lokalnih
poslova, tijela jedinica lokalne samouprave samostalna su u skladu sa zakonom
i statutom i podliježu samo nadzoru zakonitosti ovlaštenih republičkih
tijela (članak 130. stavak 1. Ustava). Zakonom o lokalnoj samoupravi i
upravi te Zakonom o Vladi Republike Hrvatske utvrđene su pobliže ovlasti
i dužnosti Vlade Republike Hrvatske u odnosu na jedinice lokalne samouprave
sukladno navedenim ustavnim odredbama. Konkretne ovlasti i dužnosti Vlade
utvrđene su i pojedinim odredbama drugih zakona. Tako je Zakonom o izmjenama
i dopunama Zakona o izboru članova predstavničkih tijela jedinica lokalne
samouprave i uprave (članak 39. stavak 3.) propisano da Vlada Republike
Hrvatske saziva konstituirajuće sjednice županijskih skupština i Skupštine
grada Zagreba.

Sukladno navedenom, nema dvojbe da u odnosu na rad i djelovanje predstavničkih
tijela jedinica lokalne samouprave i uprave, Vlada, kao i osoba koju Vlada
ovlasti za određene poslove u svezi saziva konstituirajuće sjednice, može
obavljati samo one radnje i donositi odluke na koje je zakonom izričito
ovlaštena. To znači da i ovlasti Vlade (i njenog predstavnika) u pogledu
sazivanja konstituirajuće sjednice predstavničkih tijela valja tumačiti
restriktivno, tj. i u pogledu utvrđivanja dnevnog reda samo na pitanja
konstituiranja u užem smislu.

U konkretnom slučaju, a prema zapisniku sjednice Skupštine Dubrovačko-neretvanske
županije od 17. svibnja 1997. godine, prije verifikacije mandata i utvrđivanja
najstarijeg člana Skupštine, dakle, prije konstituiranja Skupštine, po
Vladi Republike Hrvatske određeni predsjedavajući predložio je dopunu dnevnog
reda povodom prijedloga petnaestorice vijećnika. Većinom glasova nazočnih
(dio vijećnika napustilo je sjednicu), utvrđen je po predsjedavajućem predloženi
dnevni red i to uvrštavanjem u onaj određen po Vladi Republike Hrvatske
novih točaka: "Izbor Odbora za Statut i Poslovnik", "Prijedlog odluke o
izmjeni Poslovnika Skupštine Dubrovačko-neretvanske županije" i "Izbor
župana i dva podžupana Dubrovačko-neretvanske županije".

Ovo utvrđivanje dopunjenog dnevnog reda, pod predsjedavanjem osobe koja
nije birana za vijećnika, predstavlja odlučivanje koje prelazi granice
ovlaštenja Vlade, odnosno njenog predstavnika.

Takvo odlučivanje, obavljeno prije konstituiranja, predstavlja formalnu
povredu postupka u donošenju odluke o Izmjenama Poslovnika Skupštine Dubrovačko-neretvanske
županije. Iz ovoga proizlazi da je odluka Skupštine Dubrovačko-neretvanske
županije, koja je navedena u izreci ove odluke, zbog formalno-pravnih razloga
u nesuglasju s Ustavom i zakonom.

Istodobno, Ustavni sud upozorava da se novo predstanvičko tijelo može
konstituirati samo prema važećim propisima (statut, poslovnik ili drugi
propis), koje su donijela predstavnička tijela koja su prestala djelovati,
što znači da novo predstavničko tijelo ne može samo donijeti pravila o
svom konstituiranju.

Ista odluka o izmjeni Poslovnika Skupštine Dubrovačko-neretvanske županije
također nije u suglasju sa zakonom u materijalno-pravnom smislu.

Odredbama članka 74. Zakona o lokalnoj samoupravi i upravi, propisano
je, uz ostalo, da predstavničko tijelo županije u samoupravnom djelokrugu
odluke i druge opće akte donosi u skladu sa statutom. Iz ovih odredbi Zakona
proizlazi da opći akti, a to je i poslovnik određene skupine, moraju biti
u skladu sa statutom, tek tada je taj opći akt u skladu i sa zakonom.

Statutom Dubrovačko-neretvanske županije propisano je u odredbama članka
19. da se predsjednik i potpredsjednici Skupštine biraju javnim glasovanjem,
ali uz dodatak da se biraju tajnim glasovanjem ukoliko ima više kandidata
za ove dužnosti.

Prema izloženom, Odluka Skupštine Dubrovačko-neretvanske županije o
izmjeni Poslovnika te Skupštine, koja je navedena u izreci ove odluke,
u odnosu na izbor predsjednika i potpredsjednika Skupštine, za čiji izbor
je propisano javno glasovanje, nije u suglasju s odredbama članka 19. Statuta
Dubrovačko-neretvanske županije, a slijedom toga ove odredbe osporene odluke
nisu u suglasju i s odredbama članka 74. Zakona o lokalnoj samoupravi i
upravi, što znači da nisu u suglasju sa Zakonom u materijalnom smislu.

Zbog svega izloženog, trebalo je, stoga, odlučiti kao u izreci ove odluke
te pokrenuti postupak za ocjenu suglasnosti Odluke, navedne u izreci ove
odluke, sa Zakonom te ovu Odluku ukinuti temeljem odredbe članka 21. stavka
1. Ustavnog zakona o Ustavnom sudu Republike Hrvatske ("Narodne novine",
br. 13/91).

Glede ostalog dijela prijedloga, koji se odnosi na zakonitost konstituiranja
Skupštine Dubrovačko-neretvanske županije i čina izbora dužnosnika te Skupštine
i župana te podžupana Dubrovačko-neretvanske županije, trebalo je odlučiti
kao u točki 1. izreke rješenja. Pri tom se ističe da je ovaj Sud vezan
prijedlogom, koji predlaže ocjenu suglasnosti odluka o izboru i samog konstituiranja,
kao da se radi o drugim propisima, čiju suglasnost sa zakonom i Ustavom
ovaj Sud je nadležan ocjenjivati po odredbama članka 125. alineje 2. Ustava
Republike Hrvatske.

Konstituiranje skupštine je radnja ili niz radnji, kojima sama skupština
utvrđuje da je valjano sastavljena, da izabrani vijećnici imaju mandat
predstavljati građane određenog područja za donošenje odluka kojima se
uređuje život i rad tih građana u okviru jedinice lokalne samouprave.

Odluke o izboru dužnosnika skupštine, odnosno župana i podžupana su
pojedinačni akti, a ne propisi.

Zbog svega izloženoga, dio prijedloga koji se odnosi na ocjenu suglasnosti
sa zakonom samog konstituiranja i izbora dužnosnika, trebalo je odbaciti,
temeljem odredbe članka 26. Ustavnog zakona o Ustavnom sudu Republike Hrvatske
te odlučiti kao u točki 1. izreke rješenja.

Glede ovog dijela prijedloga, ističe se da se s istim nije moglo postupati
kao s ustavnom tužbom radi zaštite prava i sloboda zajamčenih Ustavom.
Podnositelji prijedloga, naime, u istom se navode koje bi im slobode ili
prava zajamčeni Ustavom bili povrijeđeni odlukama o izboru i samim konstituiranjem,
niti ukazuju da su prije podnošenja prijedloga iscrpili dopušteni pravni
put radi zaštite svojih prava, koji se pravni put sastoji u primjeni odredaba
članaka 66, 76. Zakona o upravnim sporovima ("Narodne novine", br. 53/91,
9/92 i 77/92).

Napominje se da, osim rečene zaštite prava, nadzor nad zakonitošću rada
predstavničkih tijela obavlja se primjenom odredbi članaka 79, 80. i 81.
Zakona o lokalnoj samoupravi i upravi.

Prijedlog za privremenu obustavu od izvršenja odluka, donesenih na konstituirajućoj
sjednici Skupštine Dubrovačko-neretvanske županije, nije prihvaćen s obzirom
na način odlučivanja o tom dijelu prijedloga.

Odluka o objavi ove odluke i rješenja zasniva se na odredbama članka
20. Ustavnom zakona o Ustavnom sudu Republike Hrvatske.

Broj: U-II-6/4/1997
Zagreb, 14. siječnja 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 7/1998-117